PUT NA SMOTRU LIDRANO 2018.

Uz pratnju snažnog vjetra, vijavice i snijega, koji se nemilosrdno zabadao u kožu i oči, jednom riječju – mećave, moja mentorica nastavnica Verica Špehar-Vratarić i ja zajedno smo se s nekoliko odabranih, pospanih i jedva razbuđenih Slavonaca dana 19.ožujka u 3.40 ponosno i ozareno zaputili na državnu smotru LiDraNo 2018.g., predstaviti moja dva rada: novinarski rad „Pita li itko djecu?“ i pjesmu „Djed, pas i puran“.

LiDraNo je državna smotra na koju već 27 godina dolaze autori i mentori najboljih literarnih i novinarskih radova te igrokaza, monologa i radijskih emisija. Da bi vas pozvali na državnu smotru LiDraNo, morate proći općinsku smotru, a zatim vas županijsko povjerenstvo predloži za državnu smotru. Ali tu nije kraj. Vaš rad tada procjenjuju najbolji pisci i profesori i ako imate dobar rad i ludu sreću, kao ja, tek tada vas pozovu na državnu smotru. Ove se godine, na našu radost, smotra održala u Primoštenu.

 Putovali smo oko 10 sati s nekoliko zaustavljanja. U autobusu sam upoznala Zrinku , djevojčicu iz Vukovara s kojom sam, na našu obostranu radost, dijelila i hotelsku sobu. U Primošten smo stigli u 13.30 . Dočekao nas je vedar dan i toplo sunce. Nakon što smo uzeli svoje putne torbe, ušli smo znatiželjno u hotel. Poslije kratkotrajnog čekanja dobili smo ključ . Potrčale smo u sobu. Bila je ugodna s predivnim pogledom na more. Tog smo se dana uglavnom odmarale od dugotrajnog puta dok su mentori imali zajedničko okupljanje. Navečer smo se svi uputili na večeru koja je svima godila nakon sendviča i grickalica. Poslastica je bila i svečano otvaranje. Nakon zanimljivih govora slijedilo je predstavljanje monologa u kojem je sudjelovala i moja nova prijateljica Zrinka . Kada je sve završilo, bilo je vrijeme za odmor. Iako smo bile umorne, zaspale smo tek oko 23 sata.

 Na Zrinkin nagovor probudile smo se rano i nakon kratke šetnje krenule smo na doručak poslije kojeg su bili okrugli stolovi za literarni i novinarski izraz te svečane dodjele priznanja. Budući da su dodjele za literarni i novinarski izraz počinjale u isto vrijeme, kao dobitnik obaju priznanja odlučila sam biti na početku jedne i na kraju druge dodjele. Zanimljivo je bilo slušati tuđe radove, ali i pohvale za svoje, kako su rekli članovi povjerenstva “ izvrsne „ radove. Iz tuđih novinarskih radova saznala sam puno novih i zanimljivih informacija, kao što su npr. upute za izgradnju prave kuće od slame u kojoj je moguće živjeti, te da raditi i živjeti u cirkusu baš i nije zabavno. Ubrzo je uslijedio ručak, a zatim osvježenje u hotelskom bazenu. Uživale smo cimerica i ja. Osvježena sam otišla na novinarsku radionicu na kojoj sam saznala puno o novinarstvu, upoznala druge natjecatelje i čula puno zanimljivih detalja o njihovim novinarskim radovima. Radionica nije dugo trajala tako da smo ostatak vremena iskoristile za razgledavanje hotela i okolice. Navečer smo uživali u ukusnoj večeri. Te smo večeri pokušale zaspati nešto ranije, ali nam je to, da budem iskrena, uspjelo tek oko pola jedan.

 Sljedeće jutro umor je učinio svoje te smo se probudile nešto kasnije. Doručak je brzo prošao pa smo odnijele svoje putne torbe u autobus i s velikom tugom predali ključ na recepciju.. Nastavnica Verica i ja nadale smo se iskoristiti posljednji dan u Primoštenu i malo prošetati po gradu te se fotografirati, no vrijeme nam nije bilo sklono. Kiša i vjetar nisu prestajali. Pričekale smo nadajući se da će posustati na trenutak . Tih sat vremena nismo protratile, nego smo družeći se ispijale toplu čokoladu i kavu u hotelskom caffe baru. Na našu sreću kiša je napokon prestala padati. Prošetale smo prelijepim Primoštenom i napravile nekoliko dobrih fotografija za uspomenu. U podne je započelo svečano zatvaranje smotre na kojem smo poslušali neke od literarnih i novinarskih radova , radijskih emisija i monologa te pogledali dvije predstave. Zatvaranje je trajalo oko sat vremena. Možda biste na prvi pogled rekli da je to dugo ,ali bilo je zanimljivo i vrijeme je brzo teklo. Nakon zatvaranja i pozdrava do sljedećeg LiDraNa požurili smo na ručak. Bio je to naš posljednji obrok pred put te sam nastojala uživati u svakom zalogaju.

Pred sam polazak sjetila sam se da sam u hotelskoj sobi ostavila strip. Trčala sam koliko su me noge nosile. Naša je soba već bila uredno očišćena tako da sam ga pronašla u sobi za osoblje, gdje mi ga je predala ljubazna spremačica. Brzo sam se vratila u autobus te smo krenuli na dug i iscrpljujući put. Stalno smo zastajali na cesti zbog jake bure. Velebit mi se činio veleban, ali i zastrašujući. Nije bilo problema nakon što smo prošli Dalmaciju.Što smo se više približavali Cerni, snijega je bilo sve više. Posljednjih sam se pola sata jako žalostila znajući da sve uskoro završava. Dok smo se približavali Županji, gdje smo trebali stati kako bismo dobili novog vozača, autobus se počeo tresti i polako usporavati. Vjerovali ili ne, ostali smo bez goriva. Jedva smo stigli do autobusnog kolodvora. Zbog poteškoća s gorivom morali smo se preseliti u drugi autobus (koji, naravno, nije bio ugrijan jer je bilo dva ujutro). Nakon uspješno riješene avanture s gorivom u Cernu smo stigli iznenađujuće brzo. Dočekao nas je novi snijeg, ali bez vjetra, blag i nježan kao iz filma. Činilo mi se kao da nas je i snijeg grlio i da nas se i on, kao i moja mama, jednako poželio, iako nas nije bilo tek tri dana.

 Nika Biljan,6.a